钦定古今图书集成/明伦汇编/官常典/第262卷 > 唐
## 钦定古今图书集成/明伦汇编/官常典/第262卷 > 唐

唐门下省设起居郎，掌录天子起居，弘文馆学士及
校书郎掌图籍；中书省有起居舍人掌记言动；集贤
院学士掌经籍，史馆修撰掌国史；秘书省有监、丞，掌
经籍，著作郎掌著作，而翰林学士不属三省。

按《唐书百官志》：“门下省起居郎二人，从六品上，掌录
天子起居法度。天子御正殿，则郎居左，舍人居右，有
命俯陛以听，退而书之，季终以授史官。贞观初，以给
事中、谏议大夫兼知起居注，或知起居事。每仗下议
政事，起居郎一人执笔记录于前，史官随之。其后复
置起居舍人，分侍左右，秉笔随宰相入殿。若仗在紫”
宸内阁，则夹香案分立殿下，直第二螭首，和墨濡笔，
皆即坳处，时号“螭头。”高宗临朝不决事，有所奏，唯辞
见而已。许敬宗、李义府为相，奏请多畏人之知也，命
起居郎、舍人对仗承旨，仗下与百官皆出，不复闻机
务矣。长寿中，宰相姚璹建议，仗下后宰相一人录军
国政要，为《时政纪》，月送史馆。然率推美让善，事非其
实，未几亦罢，而起居郎犹因制敕稍稍笔削，以广国
史之阙。起居舍人本记言之职，唯编诏书，不及它事。
开元初，复诏修史官非供奉者，皆随仗而入，位于起
居郎、舍人之次。及李林甫专权，又废。太和九年，诏入
阁日，起居郎、舍人具纸笔立螭头下，复贞观故事。

〈注〉有令史三人，赞者六人。贞观三年，置起居郎，废舍人。龙朔二年曰“左史”，天授元年亦如之。

弘文馆学士，掌详正图籍，教授生徒。朝廷制度沿革，
礼仪轻重，皆参议焉。

〈注〉武德四年，置修文馆于门下省，九年，改曰弘文馆。贞观元年，诏京官职事五品已上子嗜书者二十四人，隶馆习书，出禁中《书法》以授之。其后又置讲经博士。仪凤中，置详正学士，校理图籍。武德后，五品以上曰学士，六品以上曰直学士。又有文学直馆，皆它官领之。武后、垂拱后，以宰相兼领馆务，号“馆主”，给事中一人判馆事。神龙元年，改弘文馆曰昭文馆，以避孝敬皇帝之名；二年曰修文馆。景龙二年，置大学士四人，以象四时；学士八人，以象八节；直学士十二人，以象十二时。景云中，减其员数，复为昭文馆。开元七年曰弘文馆，置校书郎，又有校理、雠校错误等官。长庆三年，与详正学士、讲经博士皆罢。颛以五品以上曰“学士”，六品以下曰“直学士”，未登朝为直馆。

校书郎二人，从九品上。掌校理典籍，刊正错谬。凡学
生、教授、考试，如国子之制。

〈注〉有“学生三十八人，令史二人，楷书十二人，供进笔二人，典书二人，榻书十三人，笔匠三人，熟纸装潢匠八人，亭长二人，掌固四人。”

中书省。中书令二人，正二品，掌佐天子执大政而总
判省事。凡王言之制有七：一曰《册书》，立皇后、皇太子，
封诸王，临轩册命，则用之；二曰《制书》，大赏罚、赦宥、虑
囚，大除授则用之；三曰《慰劳制书》，褒勉赞劳，则用之；
四曰《发敕》，废置州县、增减官吏、发兵除免官爵、授六
品以上官，则用之；五曰《敕旨》，百官奏请施行，则用之；
六曰《论事敕书》，戒约臣下，则用之。七曰《敕牒》，随事承
制，不易于旧，则用之。皆宣署申覆，然后行焉。大祭祀，
则相礼。亲征纂严，则戒饬百官。临轩册命，则读册。若
命于朝，则宣授而已。册太子，则授玺绶。凡制诏文章
献纳，以授记事之官。

〈注〉武德三年，改内书省曰中书省，内书令曰“中书令。”龙朔元年，改中书省曰西台，中书令曰“右相。”光宅元年，改中书省曰凤阁，中书令曰“内史。”开元元年，改中书省曰紫微省，中书令曰“紫微令。”天宝元年曰“右相。”至大历五年，紫微侍郎乃复为中书侍

郎

起居舍人二人，从六品上。掌修记言之史，录《制诰》《德
音》，如记事之制，季终以授国史。

〈注〉有楷书手四人，典二人。

集贤殿书院。学士、直学士，侍读学士、修撰官，掌刊缉
经籍。凡图书遗逸，贤才隐滞，则承旨以求之。“谋虑可
施于时、著述可行于世者，考其学术以闻。”凡承旨撰
集文章，校理经籍，月终则进课于内，岁终则考最于
外。

〈注〉开元五年，乾元殿写四部书，置乾元院使有刊正官四人，以一人判事押院，中使一人，掌出入宣奏，领中官监守院门，知书官八人，分掌四库书。六年，乾元院更号“丽正修书院”，置使及检校官，改修书官为丽正殿直学士。八年，加文学直，又加修撰、校理、刊正、校勘官。十一年，置丽正院修书学士，光顺门外亦置书院。十二年，东都明福门外亦置丽正书院。十三年，改丽正修书院为“集贤殿书院，五品以上为学士，六品以下为直学士，宰相一人为学士知院事，常侍一人为副知院事，又置院判一人，押院中使一人。”元宗尝选耆儒，日一人侍读，以质史籍疑义。至是，置集贤院侍讲学士、侍读直学士，其后又增修撰官、校理官、待制官、留院官、知检讨官、文学直之员，募能书者为书直及写御书人。其后，亦以前资，常选三卫散官五品以上子孙为之。又置画直。至十九年，以书直、画直、榻书有官者为直院。至德二年，置大学士。贞元初，置编录官。四年，罢大学士。八年，罢校理，置校书四人，正字二人。元和二年，复置集贤校理，罢校书正字。四年，集贤御书院学士、直学士皆用五品，如开元故事。以学士一人年高者判院事，非登朝官者为校理，馀皆罢。初，太宗即位，命京官五品以上，更宿中书、门下两省，以备访问。永徽中，命弘文馆学士一人，日待制于武德殿西门。文明元年，诏京官五品以上清官，日一人待制于章善、明福门。先天末，又命朝集使六品以上二人，随仗待制。永泰时，勋臣罢节制，无职事，皆待制于集贤门，凡十三人。崔祐甫为相，建文官一品以上更直待制。其后著令，正衙待制官日二人。

校书四人，正九品下；正字二人，从九品上。

〈注〉有中使一人，孔目官一人，专知御书；检讨八人，知书官八人，书直、写御书手九十人，画直六人，装书直十四人，造笔直四人，榻书六人，典四人，

史馆修撰四人，掌修国史。

〈注〉贞观三年，置史馆于门下省，以它官兼领，或卑位有才者，亦以直馆称，以宰相莅修撰。又于中书省置秘书内省，修《五代史》。开元二十年，李林甫以宰相监修国史，建议以为中书切密之地，史官记事隶门下省，疏远。于是谏议大夫、史馆修撰尹愔奏徙于中书省。天宝后，它官兼史职者曰史馆修撰，初入为直馆。元和六年，宰相裴垍建议，“登朝官领史职者为修撰，以官高一人判馆事，未登朝官皆为直馆。”大中八年，废史馆，直馆二员，增修撰四人，分掌四季。有令史二人，楷书十二人，写《国史》。楷书十八人，楷书手二十五人，典书二人，亭长二人，掌固四人，熟纸匠六人。

秘书省。监一人，从三品；少监二人，从四品上；丞一人，
从五品上。监掌经籍图书之事，领著作局，少监为之
贰。

〈注〉武德四年，改少令曰“少监。”龙朔二年，改秘书省曰“兰台，监”曰太史少监曰“侍郎”，丞曰“大夫”，秘书郎曰“兰台郎。”武后垂拱元年，秘书省曰“麟台”，太极元年曰“秘书省。”有典书四人，楷书十人，令史四人，书令史九人，亭长六人，掌固八人，熟纸匠十人，装潢匠十人，笔匠六人。

秘书郎三人，从六品上。掌四部图籍，以甲、乙、丙、丁为
部，皆有三本：一曰正，二曰副，三曰贮。凡课写功程皆
分判。校书郎十人，正九品上；正字四人，正九品下。掌
雠校典籍，刊正文章。

著作局郎二人，从五品上；著作佐郎二人，从六品上；
校书郎二人，正九品上；正字二人，正九品下。著作郎
掌撰碑志、祝文、祭文，与佐郎分判局事。

〈注〉武德四年，改著作曹曰“局。”龙朔元年曰“司文局”，郎曰“郎中”，佐郎曰“司文郎。”有楷书五人，书令史一人，书吏二人，掌固四人。

学士之职，本以文学言语备顾问，出入侍从，因得参
谋议，纳谏诤，其礼尤宠。而翰林院者，待诏之所也。唐
制，乘舆所在，必有文词经学之士，下至卜医伎术之
流，皆直于别院，以备宴见。而文书诏令，则中书舍人
掌之。自太宗时，名儒学士，时时召以草制，然犹未有
名号。乾封以后，始号“北门学士。”元宗初，置翰林待诏，
以张说、陆坚、张九龄等为之，掌四方表疏、批答、应和文章。既而又以中书务剧，文书多壅滞，乃选文学之
士，号“翰林供奉”，与集贤院学士分掌制诏书敕。开元
二十六年，又改翰林供奉为学士，别置学士院，专掌
内命，凡拜免将相，号令征伐，皆用白麻。其后选用益
重，而礼遇益亲，至号为“内相”，又以为天子私人。凡充
其职者，无定员，自诸曹尚书下至校书郎，皆得与选
入院，一岁则迁知制诰。未知制诰者，不作文书班次，
各以其官，内宴则居宰相之下，一品之上。宪宗时，又
置学士承旨。唐之学士、弘文、集贤分隶中书、门下省，
而翰林学士独无所属，故附列于此云。

按《旧唐书姚璹传》：长寿二年，迁文昌左丞，同凤阁鸾
台平章事。自永徽以后，左右史虽得对仗承旨，仗下
后谋议皆不预闻。璹以为帝王谟训，不可暂无纪述，
若不宣自宰相，史官无从得书，乃表请仗下。所言军
国政要，宰相一人专知撰录，号为《时政记》，每月封送
史馆。宰相之撰《时政记》，自璹始也。

### 太宗贞观三年于中书置秘书内省以修五代史

按《唐书太宗本纪》不载。“按《唐会要》”云云。

### 中宗嗣圣九年擢用举人为校书郎〈即武后天授三年是年改元如意又改元长寿〉

按：《唐书武后本纪》不载。按杜氏《通典》，天授三年，举
人无贤愚，咸加擢用。高者试凤阁侍郎、给事中，次或
试员外郎、侍御史、补阙、拾遗、校书郎。当时颇为滥杂，
著于谣诵。谣曰：“补阙连车载，拾遗平斗量。杷推侍御
史，碗脱校书郎。”

### 景龙二年始于修文馆置大学士学士等员

按《唐书中宗本纪》，不载。按《李适传》：“景龙二年，始于
修文馆置大学士四员，学士八员，直学士十二员，象
四时八节十二月。于是李峤、宗楚客、赵彦昭、韦嗣立
为大学士，适、刘宪、崔湜、郑愔、卢藏用、李乂、岑羲、刘子
元为学士，薛稷、马怀素、宋之问、武平一、杜审言、沈佺
期、阎朝隐为直学士，又召徐坚、韦元旦、徐彦伯、刘允
济”等满员。其后被选者不一，凡天子飨会游豫，唯宰
相及学士得从。春幸梨园，并渭水袚除，则赐“细柳圈
辟疠；夏宴葡萄园，赐朱樱；秋登慈恩浮图，献菊花酒
称寿；冬幸新丰，历白鹿观，上骊山，赐浴汤池，给香粉
兰泽，从行给翔麟马，品官黄衣各一。”帝有所感即赋
诗，学士皆属和，当时人所歆慕。然皆狎猥佻佞，忘君
臣礼法，惟以文章取幸。

### 元宗开元三年始召马怀素褚无量更日侍读

按：《唐书元宗本纪》云云。

### 德宗建中二年夏五月庚申置待诏官三十人

按：《唐书德宗本纪》云云。

### 贞元十二年命宰相复书时政记月送史馆

按《唐书德宗本纪》，不载按《册府元龟》，赵退翁与贾
耽、卢迈为相，贞元十二年正月，耽、迈假故，退翁独对
于延英。德宗问曰：“近日起居注所记何事？”退翁奏曰：
“古左《史记》事，右《史记》言人君动止有事，言随即记录，
今起居之职也。”国朝自永徽以后，起居唯得对仗承
旨，仗下后谋议皆不得闻，其事注记但出于己制，敕
内采录，更无他事。所以长寿中，姚璹知政事，以为亲
承德音，谋训若不宣，自宰相史官无由得书。遂请仗
下后所言军国政要，宰相专知撰录，号为《时政记》，每
月送史馆。无何此事又废。帝曰：“君举必书，义存劝诫，
既有《时政记》，宰臣宜依故事为之。”

### 宪宗元和十二年敕坐日承旨宰相缀录时政记季送史馆

按《唐书宪宗本纪》，不载。按《册府元龟》，庾敬休元和
十二年为起居舍人，上疏求复故事。敕：“记事记言，史
官是职，昭其法诫，著在典常。如闻近者难得详实，思
有厘改，用存旧章，举而必书，朕所深望。自今以后，每
坐日宰臣及诸司对后，如有事可备劝诫合纪述者，
委其日承旨宰相宣示左右起居，令其缀录，仍准旧
例”，每季送史馆，以为常例。自隋氏因前代史馆起居
注，故置起居舍人，以纪君举。国朝因之。贞观初置郎
而省舍人。显庆中始两立分侍左右，仗下，秉笔随宰
相入禁殿，命令谟猷，皆得详录。若仗在紫宸内阁，则
夹香案分立殿下。直第二螭首，和墨濡翰，皆即螭首
之坳处，由是谚传谓“螭头有水，官既密”侍，号为清美。
永徽之后，始与百官仗下俱退。长寿年中，姚璹为相，
以史官不闻献替，表请宰臣一人，撰录军国政要，号
为《时政记》，随月移之史官馆及起居，既录自宰臣，事
同铭述。于是推美让善之义行，而信史直书之义阙。
既而岁月稍久，枢务复繁，注记渐简，未几皆废。其后
执事者时或修缀，百无一二，而左史所守，犹因于制
敕，时存笔削。至于右史，以职在记言，但编集诏书，缮
写而已。至是敬休上疏，累请于时，宰臣皆乐复焉。既
陈奏而制行，故事渐复，公议称美。

### 穆宗长庆三年敕路随韦处厚修撰实录仍分日入馆

按《唐书穆宗本纪》不载。按《册府元龟》，路随为翰林侍读学士、谏议大夫。穆宗长庆三年十月，敕随及中
书舍人韦处厚充史馆修撰，修《宪宗实录》，仍分日入
史馆。修实录未毕之间，且许不入内署，仍放朝参。

### 文宗太和九年幸翰林院

按《唐书文宗本纪》不载。按《册府元龟》，“柳公权，文宗
时为侍书学士，太和九年九月癸丑，幸翰林院，召学
士陈夷行、丁居晦及公权对，因面授公权知制诰，充
翰林学士。”